SKABELSESTIDS/ HØSTGUDSTJENESTE DEN 8. SEPT. 2019:

Introduktion: v Ulla

Præludium: David/ og eller kor

Kollekt: Martin

Salme: Nu rinder solen op, 743

Læsning, Lukas. 4,1-13, Fristelsen i ørkenen: Mette

Trosbekendelse: Mette

Salme: Der går gennem verden, 100 salmer nr. 882

Dialog prædiken v alle 4 præster:

Klimatossen Ulla 1:

Apropos ørken. Har I hørt om hvordan ørkenområder bliver genplantet med ny skov, så man på den måde undgår at ørken breder sig?

Siden 1999 har Kina genplantet 280.000 kvadratkilometer med skov – et areal der er lidt større end New Zealand. Genplantning af skov er en udbredt metode til at vende miljøproblemer og fattigdom, pga skovrydning og klimaforandringer. Det er det største program, der er iværksat på verdensplan. Endnu da. Tænk på bare 20 år!

Også i Afrika er især de unge engagerede i at genplante med skov. Her har man siden 2005 fået gang i en vision om at plante et 15 kilometer bredt bælte af træer langs Sahara mod syd. Både for at dæmme op for at ørkenen skal bredde sig, og for at hjælpe dyr og planter til bedre at overleve.

Træer har en helt anden betydning for afrikansk landbrug end for dansk landbrug. I Afrika er træerne en del af landbruget, hvor man samler nødder ind til cremer og bruger det til brænde og foder til dyr. Og det vil jo ikke kun gavne dyr og landbrug. Mange mennesker flygter i dele af Afrika. Krige og ufred gør, at man ikke tror på det nytter noget at bygge op. Sådan et træbælte vil kunne give håb også og tro på at det er muligt at skabe sig selv en fremtid, der hvor man er, så man ikke behøver at flygte!

Sådan er der mange tegn på at der begynder at ske noget. Ikke mindst blandt de unge. Ja og politikerne er jo også begyndt at prioritere klima og miljø. Og vi er også. SJK var den første kirke i Roskilde, der blev Grøn for over 10 år siden nu. Jeg tror det var i 2006 eller deromkring.

Kolerikeren Mette 1:

Det er sørme da også på tide, at politikkerne begynder at prioritere klima og miljø. De der politikere, de arbejder kun for det de selv går op i og det de selv kan få gavn af. Resten går op i at skændes om retten til ministerpension og ministerbil. Måske de skulle overveje at tage cyklen lidt mere i stedet for blive kørt rundt, som et andet luksusdyr, der sviner miljøet til. Hvad med at de satte prisen på elbiler ned, så almindelige mennesker havde råd til at købe dem. Jo, der er rigeligt at gå i gang med – og det ved de godt! De kan bare se sig omkring og opdage, at andre lande er i gang med at gøre noget ved sagen. Hvorfor i al verden er vores politikere ikke gået i gang med storstilede projekter. De har haft alle oplysningerne om, hvordan temperaturen stiger, skovene forsvinder, dyrene i havene er propfulde af plastik og jo mere vi i den vestlige verden overforbruger jo hårdere bliver de fattige lande ramt af tørke og storme. Og sådan kunne jeg blive ved! Se nu bare Jesus. Han kunne godt skille skæg fra snot – i modsætning til de der ynkelige levebrødpolitikere vi har nu om dage. Det er bare SÅ for dårligt, at der ikke er sket noget før. Men NU skal der altså kæmpes. Alle mand! Og ve dem der forsøger at køre på frihjul! Prøv dog lige å huske hvad Jesus sagde: NÆSTEKÆRLIGHED! Vi skal elske de andre som os selv … ”Alt hvad I har gjort mod den mindste dér, har I gjort mod mig”

Flegmatikeren Martin 1:

Ahh, næææ. Jeg ved snart ikke rigtig. Jeg syns I er højt oppe at køre. Sku vi ikke lige spise brød til og ikke komme alt for godt i gang. Det der ”klima” – helt ærligt: hvis der så skulle blive et par grader varmere her i Danmark, hva så? Det vil da kun være en fordel. I øvrigt er det jo slet ikke sikkert, det der med klimaforandringerne. Vejret har altid forandret sig, og videnskaben er jo ikke engang enig med sig selv. Vi mennesker er nu engang os selv nærmest … vi kan godt droppe det med at lave om på os selv. Vi har det godt i lille Danmark. Jeg vil have lov til at nyde min bøf i spabadet og så flyve til London og købe julegaver. Hvis der er nogen, som syns det er mere hyggeligt at cykle til Afrika og plante cremetræer, så la dem gøre det. Men ingen skal udfordres over evne. Jeg skal i hvert fald ikke.

Melankolikeren Maria 1:

Åh mand hvor I snakker og snakker og snakker... Der er jo ingenting, vi kan gøre. Vi har for læææænge siden bragt os selv i den her situation. Og vi kan intet gøre. Forstår I? Ingenting. Hvad batter nogle træer i Kina og lidt i Afrika. Nej nu må vi alle sammen se i øjnene, at løbet er kørt. Klimaet får det værre og værre. Arterne uddør. Temperaturen stiger – og det er ikke godt. Isen smelter. Hajerne fra det kolde nord ender i Kalundborg. COME ON! DET ER ALT SAMMEN VORES SKYLD!! Og hvad skal vi gøre? Vi kan jo ikke gøre noget – slet ikke så længe der er typer som ham der (peg 🡪 Martin) der nægter at se virkeligheden i øjnene. Og politikeren går altid efter laveste fælles nævner. Det ender HELT forkert. Og så kommer DU (peg 🡪 Mette) med Jesus. Det er meget smukt, men vi er jo ikke Jesus! Vi kan ikke modstå alle mulige fristelser. Vi er bare nogle svage, behagesyge, feje, ynkelige svæklinge, som ingenting kan. Vi kommer til at dø af vores egne dårlige undskyldninger – ligesom fandens oldemor (suk).

Klimatossen Ulla 2:

Jamen hør nu her. Det ER altså gået op for folk at det er alvor. Prøv at tænk på, at når det er os i den vestlige verden, der bidrager mest til klimaforandringerne, så er det også os, som hurtigst kan ændre noget! Måske vi kan skabe en trend? Simpelthen gøre det både sjovt og hipster, at gøre noget godt for klimaet og for de fremtidige generationer! Vi skal ikke lade os overvælde af alle de dystre forudsigelser, så har vi allerede tabt.

Hver dag er en ny mulighed for at ændre de vaner, der bare ikke duer længere. Der er mange ting vi kan gøre, som faktisk nytter. Og nytter så det kan ses i statistikerne.

I sidste uge talte jeg med konfirmanderne om den bøn i fadervor, der hedder ”giv os i dag vort daglige brød”.

Med bønnen ”giv os i dag vort daglige brød” siger Jesus, at det, du og jeg har brug for, aldrig er noget, der er isoleret fra det fælles. Vi ber ikke ”giv mig, så jeg aldrig får brug for andre igen”. Vi ber netop giv ”os”.

Vi ber heller ikke ”giv os så meget, at vi kan samle i store lagre”, men giv os ”det daglige brød”. Altså nok til at leve, med alt hvad det indebærer, hver dag. Der ligger implicit en opfordring til at huske på, hvad der hører til det basale i ens liv, og ikke fylde det med alt muligt, man ikke har brug for.

Også selvom man er alene når man ber, så er det fællesskab en vigtig del af ens bøn.

Der er mange steder hvor håbstegn pibler frem i denne tid. Den kærlighed og det mod der fandtes i Jesus, kommer faktisk og trods alt også til orde i vores liv en gang imellem. Det gælder bare om at få øje på det.

Kolerikeren Mette 2:

Det lyder jo alt sammen meget godt. Men vi er jo bare en lille flok – hvad batter det hvad vi gør? Nej, det batter ikke. Hvad med resten af Danmark? Hvad med resten af verden? Der skal helt andre boller på suppen. Store boller på suppen. Vi skal have fat i det store apparat, hvor politikere verden over bliver enige om at ændre drastisk på tingene igennem lovgivningen. Det nytter ikke noget, at det er op til den enkelte at gøre noget. Der skal lovgives. Det vil komme til at koste os dyrt og det vil gøre ondt – og jeg siger det igen – ve dem der kører på frihjul – men så skal der nok komme forandringer i verden. Jesus var ikke bange for at træde frem og sige det ubehagelige, sige det de andre ikke ville høre og sådan må der være flere politikere, der gør ham kunsten efter. Så kan vi måske begynde at tale om at komme igennem klimakrisen.

Flegmatikeren Martin 2:
Ja på den ene side og på den anden side – jeg ved snart ikke. Det kan da godt være der er et eller andet rigtigt i det, I siger. Altså måske behøver jeg ikke spise bøf, *mens* jeg går i spabad … eller omvendt. Altså hvis politikerne gider beslutte noget, der kan hjælpe ... så er det egentlig ok med mig. Altså: jeg har altid syntes, at ham der Jesus var noget overstyret … (med fjollet stemme) ”Så vær da fuldkommen som jeres himmelske far er fuldkommen” … men når I siger det på den måde. Det er jo ikke fordi jeg har noget principielt imod at tage hensyn til andre. … altså min gamle mor sagde altid, at jeg var fuld af dårlige undskyldninger. Måske er jeg lidt doven eller lidt *for* doven. Så: hvis bare I to power-damer lover at gå foran, så skal jeg nok prøve at følge med. Men altså – må jeg ikke bare få en pose flæskesvær? Rom blev trods alt ikke brygget på én dag. … I sommer, da det var varmt, så jeg en mand, som ikke gad svømme. Men så sad han og hans mave bare i vandkanten og lod vandet kommer til ham – i bølgerne altså. Det ku man måske godt lære lidt af. Og det koste jo ikke noget af det der se-å to…

Melankolikeren Maria 2:

Igen, som jeg sagde før: det er vores skyld, og er vi parate til at f.eks. cykle til alting også når det regner og sner og kun gå i genbrugstøj? Er vi parat til kun at trække vejret hver anden gang så vi ikke udleder så meget co2 ved vores blotte tilstedeværelse…? Næ du ord, ord, ord. Det hele lyder så godt og ligetil, men vi ved jo godt, at vi er ved verdens ende og kan slet intet gøre!

Klimatossen Ulla 3:

Jeg synes faktisk det kunne være ret fedt. Alting går så stærkt i dag, folk bliver syge af stress over alt det, de føler, de skal nå at følge med i. Måske det er meget godt, hvis vi sætter os lidt mere i vandkanten og tar en slapper?

Vi kan jo ikke tage noget af det alt sammen med os, når vi skal herfra. Og hvad er så vigtigst – den seneste iPhone eller en hyggelig snak med din gamle mormor eller nabo?

Selvfølgelig kan vi ikke redde verden alene. Men hvis vi nu er mange, der lægger vores vaner om sådan for alvor, og det kan altså godt lade sig gøre, så vil det hurtigt betyde noget godt for klimaet. I andre dele af verden er det måske andre ting de skal gøre. Men alt sammen vil komme til at bære i samme retning. Vi vil få masser af energi af det, for vi står sammen om et fælles mål. Og hver gang der er en ny god historie om mennesker rundt omkring i verden, som finder ud af en måde at leve mere bæredygtigt på, der hvor de bor, så giver det mod til andre om at finde på nye gode ideer.

Da Djævelen fristede Jesus, som vi hørte til at begynde med, og lovede Jesus guld og grønne skove, der nægtede Jesus. Det handler jo netop også om at tænke i sammenhænge. Lave stene om til brød kan ikke ses isoleret. Og at have magt over alle i verden er ikke et ønskværdigt mål. Menneskene er ikke skabt til at gå i takt, men til at leve i al vores forskellighed og med al den kreativitet vi kan mestre. Sådan kommer vi også ud af klimakrisen.

Kolerikeren Mette 3:

Ja, det er virkelig inspirerende, når man hører fra andre dele af verden, hvordan det er lykkes for dem at ændre på vanerne til fordel for klimaet. Og én af de meget tydelige inspirationskilder i dag er den unge svenske pige Greta Thunberg, som har sat fokus på klimaet ved sine klimastrejker om fredagen. En ung pige med et skilt i Sverige har bredt sig til hele verden. Hver eneste fredag i mere end et år, har der været klimastrejke i mange lande med tusindvis af mennesker. Og Greta Thunberg har forstået, at det er politikerne og verdenssamfundet der skal råbes op og det gør hun, ved at få lov at tale i vigtige og store sammenhænge. Og der lyttes, når hun fortæller råt for usødet, at der kræves handling NU, at der skal gøres noget nu, hvis der skal være en jord til de unge og deres børn. Der er håb for os og vores klode, når nogen går foran og viser os vejen. Præcis som Jesus gjorde det.

Flegmatikeren Martin 3:
Ja Jaaa. Klog mand pisser ikke mod vinden. og faktisk. Jeg har hørt at det der med vindmøller er en ret god investering. Altså møllevingerne drejer jo rundt af sig selv. Det er sådan noget jeg godt kan lide. Jeg tror jeg vil omlægge mine investeringer til sådan noget grønt klimavenligt energi-noget – og så kan jeg måske få den der grønne strøm ind i batteriet på min el-cykel. Så kan jeg være med til at cykle uden at anstrenge mig alt for meget. Det er egentlig meget smart… Ha, det ender sku nok med, at jeg bliver helt hellig og cykler ned til Afrika og planter nogle cremetræer!

Melankolikeren Maria 3:

Hmm tja ja bum bum. Det er da i hvert fald den sikre vej mod undergang, hvis vi slet intet gør… Jeg er ikke helt overbevist, men det er selvfølgelig bedre at have håb og mod på fremtiden og på at gøre noget end bare sidde på sine hænder…

Klimatossen Ulla:

Ja, det bobler frem med håbstegn – man får helt lyst til at synge. Jeg gør i hvert fald. Skal vi ikke synge ”Du gav mig o Herre” i glæde og taknemmelighed over vores smukke klode og alle de dejlige mennesker på den?

(4 x jo og amen)

Salme: Du gav mig o Herre, 728

Nadver: Maria

(Piano under nadveruddelingen)

Salme: Du lagde I det mindste frø, 100 salmer nr. 809

Musik: David på piano

Bøn fra de 4 verdenshjørner: alle 4 præster

Velsignelse: Ulla

Salme: Håbstango, nr. 884, 100 salmer

Postludium: David og/eller kor